Dommen er klar: Brønderslev Kommune har ikke betalt nok for hjemmehjælp leveret af den private virksomhed Blæksprutten. Det blev afgjort af Vestre Landsret mandag. Kommunen skal nu betale Blæksprutten fem millioner kroner i erstatning. Sagsomkostningerne kommer oveni. Sagen er blevet ført af branche- og arbejdsgiverforeningen KA på vegne af Blæksprutten, og her er man indtil videre tilfreds med afgørelsen: - Det er glædeligt, at dommen deler den klare og tydelige kritik, som vi har rejst af Brønderslev Kommune, udtaler Karsten Høgild, direktør i KA Pleje. Underbetalingen er sket fra 2016 og frem til i dag, og Vestre Landsret har lavet et skøn på omfanget af erstatningen. Skal dokumentere timepriser Dommen fastslår, at en kommune skal kunne dokumentere, hvad dens timepriser for en service er. Det sker, fordi serviceloven om fritvalg dikterer, at en privat leverandør af en service skal have samme betaling, som det ville koste kommunen selv at tilbyde servicen. Og det har Brønderslev Kommune ikke kunnet. Kommunen skulle også løbende have revurderet beregningerne af timepriserne, og det er ikke sket siden 2012. Med afgørelsen bliver det også slået fast, at en privat leverandør har ret til efterbetaling, hvis lovgivningen ikke er overholdt. - Det viser med al tydelighed, at en kommune ikke bare kan slippe afsted med at tilsidesætte lovgivningen i sin forvaltning, siger Karsten Høgild. Flere sager på vej KA Pleje har stævnet Herning og Holstebro kommuner i lignende sager. - Vi har gang på gang bedt kommunerne om at lægge deres beregninger frem, så vi kan se, hvordan de er nået frem til deres priser, siger Karsten Høgild og uddyber: - Vi har prøvet alt for at komme i dialog med kommunerne, men har desværre mødt en mur af tavshed. Derfor har vi i sidste ende ikke haft anden mulighed end at gå til domstolene, siger han. Brønderslev Kommune overvejer lige nu, om den skal anke sagen.

Opsummering:
I en sag om hjemmehjælp har virksomheden Blæksprutten nu fået rettens ord for, at de er blevet underbetalt af kommunen.